
‏‏‏‏‏‏‏‏כ"א אב תשע"ז
‏13 אוגוסט 2017
סימוכין:   87004217
לכבוד
ד"ר לוי ג'ורג'

מנהל רפואי 

מוסד נאות התיכון ( קוד מוסד 23786)

טולוז 8 יפו

תל אביב יפו

ד"ר לוי הנכבד,

הנדון : סיכום בקרת פתע לטיפול בסיסי בבית חולים "נאות התיכון" 

מצ"ב סיכום בקרת פתע שהתקיימה במוסדכם בתאריך 7.8.2017  ע"י אנשי צוות  מאגף הגריאטריה. 
בבקרה נמצאו ליקויים משמעותיים בכל התחומים שנבדקו. יש לתת את הדעת על חוסר היענות של הצוות לצרכי המטופלים ולחוסר התקשורת עימם. יש לציין תפוסת יתר המשמעותית בעיקר במחלקות הנשמה ממושכת יש להקפיד על התאמת כח האדם לתפוסה בפועל. בנוסף, נמצא ממצא חמור של מחלקה ללא רישוי ותקינת כוח אדם נאותה, שגורם גם לירידה באיכות הטיפול באחת המחלקות הסיעודיות.
המנהל/ת  הרפואי/ת מתבקש להעביר עותק מדו"ח זה  לשאר חברי הנהלת המוסד (למנהל האדמיניסטרטיבי ולמנהלת הסיעוד- אחות ראשית). על הנהלת המוסד להודיע ללשכת הבריאות המקומית, ולאגף גריאטריה במייל pniot.geriatrya@MOH.GOV.IL, על תכנית תיקון התחומים לשיפור וזאת תוך שבוע ימים מעת קבלת הדו"ח.

לשכת בריאות  תל אביב מתבקשת לוודא תיקון הליקויים כפי שמצוינים.

ד"ר אירית לקסר

מנהלת המחלקה לסטנדרטים ואכיפה          

העתקים:
מר משה בר סימן- טוב, מנכ"ל משרד הבריאות, ירושלים.
ד"ר ורד עזרא, ראש מנהל רפואה , משרד הבריאות,  ירושלים.

ד"ר אהרון כהן, ראש האגף לגריאטריה, משרד הבריאות, ירושלים.
ד"ר י. לוטן , מ"מ הממונה על הרישוי, משרד הבריאות, ירושלים.
ד"ר פנחס ברקמן, מנהל המחלקה לשירותים מוסדיים, האגף לגריאטריה, ירושלים.
ד"ר רבקה שפר, רופאה מחוזית, לשכת בריאות מחוז תל אביב. 
ד"ר בת שבע פורת-כץ , גריאטרית מחוזית,  לשכת בריאות מחוז תל אביב. 

גב' צפי  הלל- דיאמנט, ממונה על יישום הסטנדרטים בגריאטריה, אגף גריאטריה, ירושלים.  

מר יוחנן סמואל, מרכז בכיר לנתוני בקרה ואיכות בגריאטריה, אגף גריאטריה, ירושלים. 

גב' אתי מרקוביץ, ממונה תיאום, ארגון ובקרה, אגף לגריאטריה, משרד הבריאות, תל אביב.
צוות בקרה ארצי.

בקרת פתע לטיפול בסיסי בבית חולים "נאות התיכון"
הבקרה נערכה בתאריך 7.8.17 בין השעות 17:30-20:00.
מטעם משרד הבריאות, האגף לגריאטריה, השתתפו בבקרה: גב' ויויאן רביד (אחות), גב' ניצה אורלין (עו"ס) וגב' חנה קפקא (פיזיותרפיסטית).

מטעם המוסד נכחו: מנהל רפואי, מנהלת הסיעוד, רוקח, צוות במחלקות. במהלך הבקרה הגיעו חלק מאחים אחראי מחלקות למוסד.

1. תפוסת מטופלים במחלקות מול רישוי:
	מחלקה ברישוי
	שם המחלקה במוסד
	מספר מיטות ברישוי
	מספר מטופלים בפועל
	הערות

	סיעודית א'
	א'
	32
	34
	תפוסת יתר של 6%.

	סיעודית ב'
	ג'1
	36
	39
	מהם 1 באשפוז. תפוסת יתר של 8%.

	תשושי נפש
	ה'
	30
	30
	מהם 2 סיעודיים, 1 בבי"ח

	סיעוד מורכב תומך א'
	ג'2
	36
	43
	מתוכם 3 מטופלים התקבלו במהלך המשמרת. תפוסת יתר של 19%.

	סיעוד מורכב תומך ב'
	מחלקה סגורה
	14
	0
	

	גריאטריה שיקומית
	ב'1
	35
	38
	מתוכם 1 בבדיקה בליווי משפחה, 3 קבלות במהלך המשמרת. תפוסת יתר של 8.5%.

	גריאטריה שיקומית
	ב'2
	35
	40
	מתוכם קבלה אחת במהלך המשמרת. תפוסת יתר של 14%.

	הנשמה ממושכת
	ד'
	22
	28
	תפוסת יתר של 27%.

	מחלקה ללא רישוי (פיראטית)
	
	
	10 תשושים לפי דיווח המוסד
	מתוכם נצפו במהלך הבקרה במחלקה 5 מטופלים: 2 סיעודיים ו-2 תשושי נפש

	סה"כ
	
	240
	252
	


· במחלקות בית החולים תפוסת יתר משמעותית, בעיקר במחלקות הפעילות, כאשר קבלת מטופלים חדשים ממשיכה למרות אשפוז היתר. במהלך משמרת הערב ביום הבקרה התקבלו 7 מטופלים חדשים לבית החולים.
· בקומת הכניסה נמצא ממצא חמור של מחלקה שלא קיבלה רישוי ממשרד הבריאות או ממשרד הרווחה. לדברי המוסד מדובר במחלקה לתשושים בה 10 מטופלים. במהלך הבקרה נצפו 5 מהם במחלקה, מהם 2  יושבים בכסאות גלגלים  ו-2  הסובלים מאי שקט פסיכו מוטורי משמעותי, מדברים לא לעניין , אינם מתמצאים  ומתהלכים. בזמן הבקרה, במחלקה מטפלת אחת בלבד במשמרת ערב, כאשר האח ממחלקה סיעודית א' נותן כיסוי למטופלים אלה (ואכן חלק מהזמן לא נכח במחלקה הסיעודית). יש לציין כי המטפלת הייתה צמודה לאחת המטופלות (תשושת נפש) שכן לדבריה ולפי תצפית המטופלת באי שקט פסיכו מוטורי קשה וקיים חשש שהיא עלולה לצאת מדלת המוסד וללכת לאיבוד. במצב זה המטפלת אינה יכולה לתת מענה למטופלים האחרים במחלקה.
2. תקינת כוח אדם סיעודי :
· במחלקות הסיעודיות: אח מוסמך + 4 מטפלים/ות. אח מחלקה א' אחראי גם על מחלקת התשושים.
· במחלקה לתשושי נפש: אחות מעשית +3 מטפלים/ות.
· במחלקה לסיעוד מורכב תומך: 3 אחים מוסמכים + 1 אחות מעשית + 4 מטפלים
· במחלקות לגריאטריה שיקומית: ב'1: 2 אחים מוסמכים + 3 מטפלים (אחות מוסמכת אחת היתה חסרה), ב' 2: 3 אחים מוסמכים + 3 מטפלים.
· במחלקה להנשמה ממושכת: 4 אחים מוסמכים + 4 מטפלים.
· בחלק מהמחלקות לא נמצאו סידורי עבודה מפורסמים, בחלק מהן נאמר שהסידור נלקח ע"י האחות הראשית לתיקונים, באחת המחלקות לא ידעו כלל היכן הסידור אמור להתפרסם, במספר מחלקות נאמר כי הסידור מפורסם בקבוצת וואטסאפ.
· חלק מהמטפלים אינם דוברים עברית ונצפו קשיי תקשורת בין המטופלים למטפלים.
3. תנאים סביבתיים:
· המרחבים הציבוריים מצאו נקיים. 
· טמפרטורה בחלק מהמחלקות תקינה.  במחלקה לסיעוד מורכב  היה חם מאוד בחדר האוכל. בחלק מהחדרים המזגן לא עבד והיה חם מאוד. גם המשפחות וגם המטופלים התלוננו על החום.
· חלק מהציוד בשימוש המטופלים נמצא לא נקי – שולחניות דביקות, כריות תמיכה מלוכלכות.
· נמצאו כסאות גלגלים עם צמיגים שחוקים וקרועים.
· חלק מהמיטות ללא מנגנון עולה-יורד.
· בבדיקה מדגמית – מים חמים זורמים בברזים.
· לחצני מצוקה נבדקו מדגמית במחלקות השיקומיות – נמצאו תקינים ונגישים למטופלים. המטופלים יודעים על מיקומם ואופן השימוש בהם.
· הנגשת מידע: במחלקות השיקומיות מפורסם מידע למטופלים ולמשפחות המתייחס לזכויות המטופל, זכויות ניצולי שואה וועדה מוסדית למניעת התעמרות. לא נצפה מידע בדבר תהליך הגשת תלונות.
· המטופלים לבושים בביגוד אישי – תואם לעונה.
· במיטות – שמיכות קיץ ומצעים נקיים.

· טיפול אישי:
· בחלק מהמקרים ניכרה חוסר היענות של הצוות לקריאות של מטופלים בקריאת חולה-אחות.
· השכבת מטופלים בשעה קבועה ללא התייחסות לבקשות המטופלים (להשכבה מוקדמת או מאוחרת יותר).
· במחלקות השיקומיות השכמה בשעה 07:00 והשכבה בשעה 19:00. חמישה מטופלים מתרחצים בשעה 06:30 על מנת להיות מוכנים בזמן לטיפולים השיקומיים.
· בתצפית על השכבת מטופלים – ההעברה בוצעה ללא סגירת מעצורי כסא הגלגלים, המטופל הושכב לישון במכנסיים מוכתמים ומבלי שניתנה לו אפשרות לשטוף פנים/ידיים לאחר הארוחה (סיעודית א'). 
· במחלקה סיעודית ג' נצפו העברות מטופלים להשכבות בשיטת שרשרת: נלקחו מטופלים לחדרים והושארו בחדרם (חלקם בחדר חשוך) עד אשר מטפלים התפנו לבוא להשכיבם.
· יש להכין מראש את כל הציוד הנדרש בזמן השכבת המטופל במיטה.
· לא נצפו ניקוי שיניים לפני השכבה.
· לא מתקיימת תקשורת כלשהי בין המטפלים למטופלים והעבודה נעשית באופן טכני בלי לתת הסבר למטופל. 
· במחלקה לסיעוד מורכב נמצא כי אין תיעוד של מעקב אחרי שינויי תנוחה.קיים טופס ריק ברובו וההתייחסות לשינויי תנוחה היא רק לשעות הלילה גם לאותם המטופלים שאינם קמים מהמיטה בכל שעות היממה מפאת מצבם הרפואי. 
4. ארוחות:
· ארוחת הערב הוגשה בשעה 18:15-18:30.
· הארוחה תאמה את התפריט, אך לא הוגשו ממרחים מתוקים שהיו רשומים בתפריט (ריבה/חלבה/שוקולד). במטבחוני מחלקות שנבדקו מדגמית נמצאה ריבה אך לא נמצאו הממרחים הנוספים.
· על השולחנות מפות חדשות ואסטטיות. 
· במחלקה לתשושי נפש למטופלים הוצעה כף בלבד. במחלקות הסיעודיות והשיקומיות הוצע גם מזלג. לא הוצעו סכינים או כפיות באף אחת מהמחלקות.
· יש להקפיד לשאול את המטופלים מה העדפותיהם לפני הגשת הארוחה.
· במחלקה ב'2 הורגש עומס במהלך הארוחה, מטופלים התלוננו על המתנה ממושכת בין המנות. מספר רב של מטופלים לא אכלו את הארוחה שהוגשה להם. חלקם ציינו כי לא היתה התייחסות לבקשותיהם.
5. שימוש באמצעי הגבלה מכנים:
· מחלקות סיעודיות ותשושי נפש: לכ – 23% מהמטופלים הגבלה.
· מחלקה לסיעוד מורכב תומך: לכ-14% מהמטופלים הגבלה.
· מחלקות לגריאטריה שיקומית: לכ-6% מהמטופלים הגבלה.
· מחלקה להנשמה ממושכת: לכ-29% מהמטופלים הגבלה.
· בכל המחלקות יש שימוש באמצעי הגבלה בשעות היום והלילה (ישיבה ושכיבה במיטה), למעט מחלקה סיעודית א' בה השימוש באמצעי הגבלה הוא בשעות היום בישיבה בלבד.
· נעשה שימוש באביזרים תקניים.
· חלק מהאביזרים בשימוש נמצאו מלוכלכים.

6. בטיחות המטופל:
· בבדיקה מדגמית נמצאו כסאות רחצה לא תקינים – ללא מעקה/חגורת בטיחות או משענת גב קרועה. יש לבדוק את כל כסאות הרחצה, לתקן לאלתר את הכסאות שאינם תקינים. אין לעשות שימוש בכסא רחצה לא תקין. 
· בביצוע מעברים יש לוודא נעילת מעצורים לשמירה על בטיחות המטופלים.
· בחלק מהמחלקות, רצפת חדר האוכל נשטפה  לאחר ארוחת הערב, בזמן שמטופלים עוברים מחדר האוכל לחדריהם. השטיפה נעשתה תוך סיכון המטופלים, בעיקר במחלקה לגריאטריה שיקומית בה חלק מהמטופלים מתהלכים בכוחות עצמם. פרקטיקה זו מסכנת גם את הצוות המטפל.
· במחלקה לסיעוד מורכב מזרק אישי (עט) אינסולין משמש מספר מטופלים הנזקקים לאינסולין על ידי שאיבת התרופה מהמזרק האישי. השימוש נעשה בניגוד להגדרת השימוש המקורי במזרק.
· בתצפית על עבודת המטפלים במחלקה סיעודית א' נמצא כי שיטת העבודה להחלפת כפפות בין מטופל למטופל אינה תקינה. יש להקפיד על החלפת כפפות ורחיצת ידיים בטיפול בין החולים השונים. 
· יש להקפיד על רישום פרטים אישיים ותאריך   על שקית עירוי/ הזנה.
· יש להקפיד על רישום תאריך של הרכבת/החלפת ונפלון.
· יש להקפיד על רישום תאריך החלפת סט עירוי.
7. פעילות פנאי:
· בלובי המחלקה התקיימה קבוצה לדוברי רוסית, השתתפו בה מטופלים בודדים. בחלק מהמחלקות אף מטופל לא ירד לפעילות ובחלק מהמחלקות 2 מטופלים ירדו לפעילות.
· במחלקה לתשושי נפש נערכה פעילות בתוך המחלקה ע"י עובדת תעסוקה והתעמלות בהנחיית פיזיותרפיסט.
· בחצר הקדמית של בית החולים שהו בשעות אחר הצהריים מטופלים עם בני משפחה.
· מרבית המטופלים ישבו במחלקות ללא מעש במשך כל שעות אחר הצהריים.
· הטלביזיות מותקנות במחלקות במיקום המקשה מאד על הצפייה בהן (צפייה והאזנה), כך שלמרות שהטלביזיות דלקו המטופלים לא עקבו אחר התוכנית המוקרנת.
8. שמירה על כבודו ופרטיותו של המטופל:
· בחלק מהמחלקות הסיעודיות אין וילונות הפרדה בחדרים. בכל מחלקה היו מספר פרגודים. יש להקפיד על שימוש בפרגודים או בוילונות הפרדה, יש להדריך שוב את המטפלים על חשיבות שמירת פרטיות וכבוד המטופל.
· במחלקות השיקומיות קיימים אמצעים לשמירה על פרטיותם של המטופלים, אך במהלך תצפית על 2 טיפולים אישיים (החלפת טיטול) לא היה שימוש באמצעים אלה.
· בתצפיות עלה כי חסר יחס אישי מצד המטפלים למטופלים, לא ניתנים הסברים יזומים (לגבי פעילות מחוץ למחלקה, למשל) ושאלות מטופלים נשארות ללא מענה. יחס הצוות למטופלים, בחלק מהמקרים, גובל באדישות ובחוסר הבנה את תפקידם במתן טיפול ושרות. 
9. שביעות רצון מטופלים/בני משפחה:
· במחלקות הסיעודיות הובעה שביעות רצון ע"י מטופלים ובני משפחה מיחס הצוות.
· התקבל משוב חיובי לגבי תהליך קליטתם של המטופלים החדשים ביום הבקרה במחלקה השיקומית. דווח על קליטה סיעודית מקצועית, סבלנית, אדיבה ומלווה בהסברים מפורטים. 
· במחלקות השיקומיות, בראיונות עם מטופלים ובן משפחה עלו הנושאים הבאים:
· אי היענות של הצוות ללחצני מצוקה, במיוחד במשמרת לילה.
· אי שימוש/שימוש לקוי בכפפות בטיפולים האישיים.
· חוסר שביעות רצון מסיום ביקורי משפחה בשעה 19:00 (מוקדם מדי).
· השכבה מוקדמת שאינה תואמת את רצונות חלק מהמטופלים.
· אין פעילות וגרייה תעסוקתית בתוך המחלקות.

